Rīgā

19.02.2024 Nr. 3.3-4/2024/1068N

Uz . 05.02.2024 Nr. 3.7-5/2024/2197S

**Finanšu ministrijai**

*Nosūtīšanai e-adresē*

*Par interešu konfliktu risku vadību*

*finanšu instrumentu ieviešanā*

Ekonomikas ministrija atsaucoties Eiropas Savienības fondu 2021.-2027. gada plānošanas perioda Uzraudzības komitejas (turpmāk – Uzraudzības komiteja) 2023. gada 23. novembra sēdē izskanējušām bažām par iespējamo interešu konflikta risku uzraudzību finanšu instrumentu īstenošanā, informē kā tiek nodrošināta risku vadība finanšu instrumentos attiecībā uz interešu konfliktu novēršanu gan akciju sabiedrībā “Attīstības finanšu institūcija Altum” (turpmāk – ALTUM), gan sniedz ieskatu Ekonomikas ministrijas kā atbildīgās iestādes (turpmāk – Atbildīgā iestāde) attiecīgo risku pārvaldībā.

ALTUM darbību nosaka **Attīstības finanšu institūcijas likums**, kur cita starpā ietverti nosacījumi par programmu, ko īsteno finanšu instrumentu vai grantu veidā (turpmāk – Programmas), īstenošanu un uzraudzību. Attiecīgā likuma 12. panta pirmā daļa noteic, ka nozares ministrija nodrošina Programmu izstrādi un īstenošanas uzraudzību, savukārt 12. panta piektā daļa paredz, ka ALTUM īsteno Ministru kabineta apstiprinātās Programmas, tai skaitā sniedz konsultācijas apstiprināto Programmu īstenošanai un nodrošina efektīvus komunikācijas un informēšanas pasākumus atbilstošajām mērķgrupām.

Attiecībā uz ALTUM īstenotajiem pasākumiem, lai nodrošinātu ar interešu konfliktu risku vadību Programmu īstenošanā, informējam, ka ALTUM kopš tā izveides ir ieviesta interešu konflikta un krāpšanas risku vadīšanas sistēma, t.sk. ir izstrādāti dažādi iekšējie normatīvie akti (piem., Ētikas kodekss, Korupcijas un interešu konflikta novēršanas noteikumi, Ar ALTUM saistīto personu identifikācijas noteikumi, Iepirkumu organizēšanas noteikumi), kas nosaka ALTUM darbinieku, kā arī tā lēmējinstitūciju rīcību, lai izvairītos no interešu konflikta, korupcijas un krāpšanas gadījumiem vai ja pastāv risks potenciāli tādā nonākt, kā arī ir ieviests pasākumu kopums interešu konflikta, korupcijas un krāpšanas riska pienācīgai pārvaldībai.

ALTUM visiem darbiniekiem ir saistoši **Korupcijas un interešu konflikta novēršanas noteikumi**, kuru mērķis ir nodrošināt ALTUM darbiniekiem pilnīgu izpratni par to, kādās formās izpaužas korupcija un interešu konflikts, lai ALTUM darbinieki varētu izvērtēt savas rīcības atbilstību spēkā esošo iekšējo un ārējo normatīvo aktu prasībām un nepieļautu to pārkāpumus, kā arī nodrošināt, ka korupcijas riski un interešu konflikti ALTUM tiek savlaicīgi identificēti un adekvāti pārvaldīti, nepieļaujot to ietekmi uz ALTUM un/vai ALTUM klientu interesēm. Korupcijas un interešu konflikta novēršanas noteikumos ir definēta interešu konfliktu novēršanas sistēma, kas caur konkrētiem pasākumiem maksimāli nodrošina gan ALTUM, gan tā klientu interešu aizstāvību. Vērtējot ALTUM izveidoto interešu konfliktu novēršanas sistēmu, būtiski ņemt vērā, ka tā aptver visu ALTUM darbību (darbības procesus) un ir balstīta uz proaktīvu pieeju, t.i. tiek akcentēta savlaicīga tādu apstākļu identificēšana, kas var izraisīt iespējamas interešu konfliktu situācijas, kā arī tiek veikti pasākumi, kas preventīvi novērš interešu konfliktu iespējamību. Zemāk sniegti konkrēti piemēri, kas sniedz priekšstatu par interešu konfliktu novēršanu ALTUM darbībā, t.sk. īstenojot finanšu instrumentus. Interešu konfliktu novēršana:

1. **veidojot organizatorisko struktūru** tā, lai jebkuras darbības veikšanas, to kontroles un uzraudzības funkcijas netiek veiktas vienas struktūrvienības ietvaros un nodrošina optimālu attiecību starp ALTUM veicamajām darbībām, to kontroles un uzraudzības procesu. Tiek nodrošināts, ka struktūrvienības, kas veic darbības un starp kurām rodas vai var rasties interešu konflikts, ir savstarpēji neatkarīgas, nosakot gan atšķirīgu organizatorisko pakļautību, gan atšķirīgu ģeogrāfisko izvietojumu (neatrodas vienās telpās). Gadījumos, ja, veidojot organizatorisko struktūru, nav iespējams nodrošināt pilnīgu neatkarību un/vai atšķirīgu pakļautības līmeni starp struktūrvienībām, starp kurām ir iespējams interešu konflikts (ņemot vērā ALTUM darbības apjomu un specifiku), tiek nodrošināta iespēja ziņot par interešu konfliktiem un citiem trūkumiem, kas var izraisīt interešu konfliktus organizatoriskajā struktūrā noteikto pakļautības līmeņu rezultātā, augstākstāvošai lēmējinstitūcijai, apejot organizatoriski noteikto pakļautību;

2. **veidojot darbinieku atalgojumu sistēmu** nodrošina, ka darbiniekiem ar vienādām amata kategorijām, vienlīdzīgām profesionālajām iemaņām, atbildības līmeni, nepieciešamo garīgo piepūli u.tml. faktoriem tiek noteikti līdzvērtīgi atalgojuma veidošanas principi[[1]](#footnote-2).

3. **darba grupu, komiteju un komitejai līdzvērtīgu lēmējinstitūciju izveidē** nosakot personālsastāvu jau sākotnēji tiek novērsta interešu konflikta rašanās iespēja komitejas un/ vai tai līdzvērtīgas lēmējinstitūcijas locekļu starpā. Darba grupas tiek veidotas, tajās iekļaujot tikai tos darbiniekus, kuru darba pienākumi ir tieši vai pakārtoti saistīti ar darba grupai uzdoto uzdevumu izpildi. Komiteju un/vai tai līdzvērtīgu lēmējinstitūciju un darba grupu sastāvā darbinieki no struktūrvienībām, kas veic attiecīgās darbības uzraudzības procesu, tiek iekļauti konsultatīvu funkciju veikšanai, t.i., bez balsstiesībām lēmumu pieņemšanā un/vai tiek nodrošināta elektroniska pieeja izskatāmajiem jautājumiem un pieņemtajiem lēmumiem;

4. **lēmējinstitūciju darbībā** lēmējinstitūciju locekļi pieņem lēmumus, vadoties no ALTUM interesēm un izvairoties no interešu konfliktu rašanās vai tā iespējamības, tāpat arī lēmējinstitūcijas loceklis atturas no lēmumu pieņemšanas par ALTUM darījumiem, kuros attiecīgajam lēmējinstitūcijas loceklim rodas vai var rasties interešu konflikts. Pieņemot lēmumus, lēmējinstitūciju locekļiem nav balsstiesību jautājumu izskatīšanā, kur pastāv jebkāds interešu konflikts. Šīs personas nepiedalās lēmumu pieņemšanā, kā arī šīm personām nav pieejama attiecīgā dokumentācija. Gadījumā, ja lēmējinstitūcijā nav iespējams pieņemt lēmumu saistībā ar iespējamo interešu konfliktu, lēmuma pieņemšana tiek virzīta augstākstāvošai lēmējinstitūcijai, atklājot visu informāciju par interešu konfliktu;

5. **darbiniekam pildot amata pienākumus** reāla, potenciāla vai šķietama interešu konflikta gadījumā nekavējoties jāinformē tā tiešais vadītājs, kurš izvērtēs situāciju un pieņems lēmumu, kā novērst interešu konfliktu un nodrošināt darbinieka veicamā darba savlaicīgu un kvalitatīvu izpildi. Darbiniekam ir nekavējoties jāsniedz informācija tiešajam vadītājam, augstākā līmeņa vadītājam vai ALTUM valdei par viņam zināmiem interešu konflikta gadījumiem, kā arī par citu ALTUM darbinieku iespējamu atrašanos interešu konflikta situācijā mutiski, rakstiski vai izmantojot ALTUM trauksmes ziņošanas kanālu. ALTUM valdei, visu līmeņu vadītājiem, iepirkumu komisijas locekļiem un darbiniekiem, kuri, pildot savus amata pienākumus, piedalās lēmumu pieņemšanā (t.sk. vizē lēmumprojektus), vienu reizi gadā ir jāiesniedz *Interešu konflikta deklarācija* par iepriekšējo kalendāro gadu. *Interešu konflikta deklarāciju* apliecina darbinieka tiešais vadītājs, nepieciešamības gadījumā pieņemot lēmumu par interešu konflikta novēršanas pasākumiem. Jaunajiem darbiniekiem, uzsākot darba attiecības ALTUM, jāiesniedz *Apliecinājums par interešu konflikta situāciju nepieļaušanu savā darbībā*.

Vienlaikus Korupcijas un interešu konflikta novēršanas noteikumi paredz koruptīvu darbību un krāpšanas aizliegumu, kā arī dāvanu pieņemšanas un pasniegšanas nosacījumus. Vēršam uzmanību, ka ALTUM interešu konfliktu un korupcijas riska pārvaldība cita starpā ietver arī attiecīgās informācijas uzkrāšanu un glabāšanu, kā arī tiek īstenoti korektīvie/preventīvie pasākumi un to izpildes kontrole, lai nākotnē pēc iespējas tiktu novērsta interešu konfliktu un korupcijas riska gadījumu iespējamība.

Attiecībā uz pienākumiem un atbildību interešu konfliktu un korupcijas novēršanā:

1. **ALTUM valde** - atbild par interešu konfliktu un korupcijas novēršanu savā darbībā, tāpat arī uzrauga Korupcijas un interešu konflikta novēršanas noteikumu īstenošanu un nodrošina efektīvas interešu konfliktu novēršanas sistēmas ieviešanu, kā arī nodrošina tādas organizatoriskā struktūras un atalgojumu sistēmas izveidi, lai novērstu interešu konfliktu;
2. **Aktīvu, pasīvu un risku vadības komiteja** (turpmāk – APRVK) – pārrauga interešu konfliktu un korupcijas risku novēršanas sistēmas ieviešanu ALTUM, izskata pārskatu par interešu konfliktiem un korupcijas gadījumiem un nosaka korektīvo/preventīvo pasākumu veikšanu to novēršanai, nosakot atbildīgās struktūrvienības vai darbiniekus;
3. **Risku vadības departaments** – izveido interešu konfliktu un korupcijas risku novēršanas iekšējās kontroles sistēmu, dokumentē to un kontrolē tās īstenošanu, identificē, analizē un novērtē ALTUM interešu konfliktu un korupcijas riskus un ziņo APRVK un ALTUM valdei, kā arī sniedz APRVK pārskatu par interešu konfliktiem un korupcijas gadījumiem operacionālā riska pārvaldības ietvaros un noteiktajā kārtībā, kā arī veic informācijas par interešu konfliktiem un korupcijas gadījumu uzkrāšanu, uzglabāšanu un analīzi;
4. **ALTUM struktūrvienības** – atbildīgas par interešu konfliktu specifisko un korupcijas novēršanas normu iestrādāšanu struktūrvienības atbildībā esošajos iekšējos normatīvajos dokumentos, kā arī atbildīgas par interešu konfliktu novēršanas normu ievērošanu struktūrvienībā un ALTUM;
5. **darbinieki** - atbildīgi par Korupcijas un interešu konflikta novēršanas noteikumos, ALTUM iekšējos normatīvajos aktos noteikto principu un pienākumu ievērošanu, veicot darba pienākumus, kā arī attiecībās ar valsts un nevalstiskām institūcijām, darījuma partneriem un klientiem, kā arī ir atbildīgi par informācijas sniegšanu nekavējoties tiešajam vadītājam, augstākā līmeņa vadītājam vai ALTUM valdei par viņam zināmiem interešu konflikta vai koruptīvām darbībām/korupcijas gadījumiem, par paša iespējamu nonākšanu interešu konflikta situācijā, kā arī par citu ALTUM darbinieku iespējamu atrašanos interešu konflikta situācijā vai saistībā ar koruptīvām darbībām. Darbiniekiem noteikts pienākums ziņot par interešu konfliktiem operacionālo un darbības atbilstības risku ziņošanas sistēmā[[2]](#footnote-3).

Papildus iepriekš minētajam ALTUM veic atsevišķu amata kategoriju darbinieku saistīto personu saišu izvērtēšanu atbilstoši **ar ALTUM** **saistīto personu identifikācijas noteikumiem**, kas paredz, ka ar ALTUM saistītās personas ir valsts kapitāla daļu turētāju pārstāvji un/ vai to pilnvarotās personas, kapitāla daļu turētāju atbildīgie darbinieki Publiskas personas kapitāla daļu un kapitālsabiedrību pārvaldības likuma izpratnē, padomes locekļi, valdes locekļi, Iekšējā audita daļas vadītājs, Revīzijas komitejas locekļi[[3]](#footnote-4). Pirms jebkura darījuma uzsākšanas ALTUM identificē vai darījums (t.sk., finanšu pakalpojums[[4]](#footnote-5)) netiek veikts ar ALTUM saistītu personu un identificējot, ka darījumu ir plānots uzsākt ar ALTUM saistīto personu, lēmuma pieņemšana tiek virzīta izskatīšanai attiecīgajā lēmējinstitūcijā, t.i, :

ALTUM akcionāru sapulce pieņem lēmumus par darījumu veikšanu ar ALTUM saistītajām personām un to saistītajām personām, izņemot attiecībā uz ALTUM valdes locekļiem un tiem saistītajām personām, šajā gadījumā lēmumu par darījumu veikšanu pieņem ALTUM padome. ALTUM valde ir tiesīga pieņemt lēmumus par izmaiņām finanšu pakalpojumos ar ALTUM saistītām personām, kuru veikšanu iepriekš ir apstiprinājusi akcionāru sapulce vai padome, izņemot būtiskas[[5]](#footnote-6) izmaiņas finanšu pakalpojumos.

Lai novērstu interešu konflikta riskus savā darbībā ALTUM akcionāra pārstāvim, padomes un valdes loceklim, pieņemot lēmumus, kas skar attiecīgo akcionāra pārstāvi, padomes vai valdes locekli vai ar viņu saistītu personu:

1. nav balsstiesību attiecīgā lēmuma pieņemšanā, kā arī attiecīgais akcionāra pārstāvis, padomes vai valdes loceklis nepiedalās jautājuma izskatīšanā un apspriešanā;
2. akcionāra pārstāvim ir pienākums par savu saistību ar lemjamo jautājumu paziņot pirms akcionāra sapulces sākuma pārējiem akcionāru pārstāvjiem;
3. padomes loceklim ir pienākums par savu saistību ar lemjamo jautājumu paziņot pirms padomes sēdes sākuma pārējiem padomes locekļiem, kā arī akcionāra sapulcei;
4. valdes loceklim ir pienākums par savu saistību ar lemjamo jautājumu paziņot pirms valdes sēdes sākuma pārējiem valdes locekļiem, kā arī padomei;
5. ir aizliegts ietekmēt citus akcionāru pārstāvjus, padomes vai valdes locekļus sev, vai ar sevi saistītai personai labvēlīga lēmuma pieņemšanā.

Tāpat arī ALTUM Ētikas kodeksā, kā arī citos ALTUM iekšējos normatīvajos dokumentos, ir atrunāta kārtība par darījumu atbalstīšanu un noraidīšanu, nosakot pienākumu atstatīt komitejas locekli no lemšanas, gadījumos, ja tas var radīt potenciālu interešu konfliktu.

 Lai novērstu interešu konflikta risku novēršanu **Ekonomikas ministrijā** spēkā ir iekšējie noteikumi “Ekonomikas ministrijas nodarbināto rīcība interešu konflikta un koruptīvo pārkāpumu risku novēršanai”, kas cita starpā nodarbinātajiem nosaka pienākumu ne tikai regulāri piedalīties apmācībās par interešu konflikta novēršanu, bet arī rakstiski informēt tiešo vadītāju par iespējamu interešu konflikta situāciju sava amata pienākumu izpildes laikā, kā arī ja tam kļūst zināms reāls vai iespējams interešu konflikta vai koruptīva pārkāpuma gadījums Ekonomikas ministrijā, rakstiski ziņot Personāla vadības nodaļas vadītājam. Nodarbinātajiem, kuru amata pienākumos ietilps Programmu izstrādes, to uzraudzības pienākumi atbilstoši likuma “Par interešu konflikta novēršanu valsts amatpersonu darbībā” 4. panta nosacījumiem ir noteikts amatpersonu statuss.

Saskaņā ar Eiropas Savienības fondu 2021.—2027. gada plānošanas perioda vadības likuma 11. panta trešās daļas 2. punktu **Atbildīgās iestādes pienākums** ir nodrošināt specifiskā atbalsta mērķa rezultātu sasniegšanu, tostarp iznākuma un rezultātu rādītāju sasniegšanas uzraudzību, atbilstoši plānošanas dokumentiem. Lai nodrošinātu šī pienākuma izpildi Atbildīgā iestādē ir spēkā esoša “Kārtība, kādā Ekonomikas ministrija nodrošina Eiropas Savienības fondu specifisko atbalsta mērķu un rezultātu sasniegšanas uzraudzību Eiropas Savienības fondu plānošanas periodā 2014. – 2020.gadam un 2021.-2027.gadam”, kas cita starpā paredz ne tikai uzraudzīt aktivitāšu īstenošanu, bet arī izvērtēt katru tās rīcībā nonākušo informāciju par iespējamo neatbilstību projekta ieviešanā Atbildīgā iestāde uzraudzībā konstatēto risku vadību nodrošina atbilstoši “Iekšējie noteikumi kā Ekonomikas ministrija kā atbildīgā iestāde nodrošina ar Eiropas Savienības fondu jautājumiem saistītā riska pārvaldību”. Atbildīgā iestāde ir identificējusi un “Ekonomikas ministrijas kā 2021.-2027.gada ES fondu plānošanas perioda Atbildīgās iestādes risku reģistrā” ir iekļauti tādi riski kā – rādītāju/starprādītāju nesasniegšana, darbinieku nonākšana interešu konfliktā vai iespēja tikt korumpētiem (kā programmu izvērtēšanas locekļiem, programmu uzraudzību procesā), krāpšana, kā arī ALTUM darbinieku nonākšana interešu konfliktā vai iespēja tikt korumpētiem (kā finanšu instrumentu projektu iesniegumu izvērtēšanas komisijas locekļiem, finanšu instrumentu ieviešanas procesā), krāpšana u.c. ar Eiropas Savienības fondu jautājumiem saistītie riski. Tāpat arī ir noteikti veicamie pasākumi attiecīgā riska novēršanai vai samazināšanai.

 Ņemot vērā iepriekš minēto var secināt, ka interešu konflikta, krāpšanas un korupcijas riska novēršana ir viena no galvenajām prioritātēm gan ALTUM, gan Atbildīgās iestādes pienākumu veikšanā. Iepriekš aprakstītais pasākumu kopums nodrošina skaidru un pārskatāmu attiecīgo risku identificēšanu un novēršanu gan Programmu īstenošanā, gan to uzraudzībā.

Cieņā

**Atbildīgās iestādes vadītājs,**

**Valsts sekretāra vietnieks Raivis Bremšmits**

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Linda Kuzika 67013041

linda.kuzika@em.gov.lv

1. Papildus informācija publiski pieejama <https://www.altum.lv/par-altum/personals-un-vakances?tab=3> [↑](#footnote-ref-2)
2. Saskaņā ar “Instrukciju par operacionālā un darbības atbilstības riska identificēšanas, ziņošanas un pārvaldības pasākumu veikšanas kārtību” [↑](#footnote-ref-3)
3. Kā arī tiek attiecināts uz minēto personu saistītām personām, t.i., radinieki līdz otrajai radniecības pakāpei, laulātais vai svainis līdz pirmajai svainības pakāpei, vai persona, ar kuru viņam ir kopīga saimniecība un juridiskas personas, kurām uz minētajām personām ir būtiska ietekme. [↑](#footnote-ref-4)
4. Attiecīgo noteikumu ietvaros ar terminu “finanšu pakalpojums” saprot - ALTUM piedāvātos pamatpakalpojumus (produktus) valsts atbalsta programmu ietvaros (t.sk., bet ne tikai – aizdevumi, kredītu garantijas, eksporta kredīta garantijas, mājokļa garantijas, granti), izņemot netiešās valsts atbalsta programmas (kur lēmumu par finanšu pakalpojuma sniegšanu nepieņem ALTUM (piem., riska kapitāla aizdevumi, portfeļgarantijas utt.)). [↑](#footnote-ref-5)
5. Summas palielinājums, gala termiņa izmaiņas vairāk kā par 6 mēnešiem, aprēķinātās procentu likmes samazinājumu par vairāk kā 1procentu punktu, aizdevuma/garantijas mērķa izmaiņas, nodrošinājuma izmaiņas, ja nodrošinājuma izmaiņu rezultātā aizdevuma/garantijas, nodrošinājuma koeficients pieaug virs piešķiršanas brīdī noteiktā, aizdevuma/garantijas izsniegšanas termiņa pagarināšana par vairāk nekā 3 mēnešiem, līgumsodu un/ vai nokavējuma procentu par kavētiem maksājumiem atcelšana, ALTUM darbības līdzekļu atgūšanā un saistīto prasījumu apmierināšanā, t.sk. cesija, sanācija. [↑](#footnote-ref-6)